11,000 reat fuq anzjani f’seba’ snin Is-Segretarju Parlamentari għad-Drittijiet ta’ Persuni b’Diżabilità u Anzjanità Attiva Dr Justyne Caruana qalet li kienu rrapportati 11,000 reat kontra anzjani bejn l-2008 u l-2014. L-Avukat Caruana qalet dan fil-Parlament meta ressqet għad-diskusjsoni abbozz ta’ liġi li jħarrax il-pieni għal min jabbuża jew juża l-vjolenza kontra l-anzjani u persuni vulnerabbli. Hija qalet li bejn is-sena 2009 u l-2013, saru 350 rapport lill-Pulizija dwar abbuż fiżiku fuq anzjani u 385 rapport ta’ serq fuqhom. Hija qalet ukoll li l-każi ta’ vjolenza fuq anzjani rduppjaw bejn l-2010 u l-2013. Is-Segrtarju Parlamentari qalet ukoll li studju mill-Għaqda Dinjija tas-Saħħa irrapportat li mal-4,000 anzjan jew anzjana  sofrew xi forma ta’ abbuż għal tal-anqas darba f’ħajjithom.  Hija qalet li fost il-każijiet li l-inqas li jiġu rrapportati lill-Pulizija hemm dawk ta’ abbużi sesswali fuq anzjani  għax huwa meqjus bħala stigma fis-soċjetà. Hija qalet li każijiet bħal dawn ikunu ilhom jipperpetwaw ruħhom. Qalet ukoll li l-anzjani ma jirrapportawx każijiet bħal dawn minħabba l-biża’ li jitkeċċew mill-post fejn ikun qegħdin jgħixu.